आप के किचन का सिंक आप के टायलेट से भी ज्यादा गंदा हो सकता है. बरतनों में लगी जूठन, सब्जी के छिलके आदि का कचरा या आटा गूंधने के बाद हाथ धोने से गिरे आटे के कण आदि ई.कोली और सालमोनेला जैसे बैक्टीरिया के पनपने में मददगार होते हैं. ये आप के हाथों द्वारा पहले भोजन में और फिर आप के शरीर में पहुंच सकते हैं. अकसर हम इस तथ्य की अनदेखी कर देते हैं और सिंक को सिर्फ पानी से धो कर मान लेते हैं कि यह साफ हो गया, जबकि ऐसा नहीं होता. इसे साफ करने के लिए दिन में एक बार सिंक को ब्लीच और पानी के घोल से साफ करें और इस सोल्यूशन से नाली भी अच्छी तरह से साफ करें. सिंक को डे्रन करने से पहले डे्रन प्लग जरूर लगाएं और फिर उसे भी साफ करें. उस के बाद हाथ भी जरूर धोएं.